<classify> KIWANDA cha viatu cha Bora kimeanza kuliuzia viatu Jeshi la Kujenga Taifa JKT, ikiwa ni sehemu ya matunda ya kilio kilichowasilishwa na uongozi kwa Rais John Magufuli alipokutana na wafanyabiashara Dar es Salaam. Hatua hiyo imekuja ikiwa imepita miezi miwili tangu Rais Magufuli alipofanya mkutano huo ambao Ofisa Usalama wa Kiwanda cha Bora, Sylivery Buyaga alimwambia kuwa licha ya kutengeneza buti nzuri za jeshi kwa miaka mitatu sasa, taasisi hiyo hainunui viatu kwao.Akizungumza juzi kwenye Maonesho ya Viwanda ya Jumuiya ya Maendeleo Kusini mwa Afrika SADC, Buyaga alisema JKT wameanza kununua viatu kutoka kwao. Jozi 10,000 zimeshachukuliwa na jeshi, alisema Buyaga ingawa alilalamikia soko la ndani ya nchi kutokuwa zuri kutokana na uingizaji wa viatu kutoka nje vinavyouzwa kwa wananchi kwa bei ya chini, vikioneshwa kuwa ni ngozi halisi wakati siyo. Alisema licha ya viatu vyao kuwa na ubora unaochangiwa na matumizi ya teknolojia ya hali ya juu kutoka Ujerumani, wateja wa ndani hukimbilia vyenye bei ndogo wakiamini vina viwango sawa jambo ambalo siyo. Alisema ili kulinda bidhaa za ndani, mamlaka zenye dhamana ya kuruhusu uingizaji bidhaa zinapaswa kuzuia zisizo na ubora ambazo jamii huaminishwa kuwa ni ngozi halisi, lakini zikiuzwa kwa bei ya chini. Ofisa usalama wa kiwanda hicho cha Bora chenye wafanyakazi 400, alisema licha ya kufanya upanuzi wa mtambo, lakini wanafanya kazi kwa asilimia 25 kutokana na ufinyu wa soko. Buyaga alisema kungekuwapo sera inayohimiza matumizi ya bidhaa za ndani miongoni mwa taasisi za serikali, ingesaidia viwanda vya ndani kuongeza uzalishaji. Kungekuwa na sera ya sare za shule, kwenye migodi kutumia bidhaa za ndani ikiwamo mabuti ya usalama na taasisi nyingine, tungeongeza uzalishaji, alisema. Akishukuru hatua ya jeshi kusikia kilio chao, Buyaga alisema hiyo ni hatua nzuri ambayo licha ya kusaidia kuongeza mapato na ajira, pia inawapa nguvu ya kujitanua kusaka masoko katika majeshi ya nchi nyingine. Awali, tulipokwenda nchi nyingine kuomba kuuzia majeshi viatu, walitaka kuona kama tunauza pia kwa jeshi ndani ya nchi yetu, alisema. Buyaga alisema wakati wakiendelea na mkakati wa kuhimiza umma kuthamini bidhaa za nchini, pia wanaendelea kutafuta masoko ya nje zaidi. Kwa sasa wanauza viatu Jamhuri ya Kidemokrasia ya Congo DRC, Uganda na Rwanda. Akielezea soko katika nchi jirani ikiwamo DRC ambayo ni nchi mwanachama SADC, alisema aina ya viatu wanavyopeleka ni buti za usalama wakati Uganda wanauza zaidi viatu vya shule. Alisema kupitia maonesho ya viwanda ya SADC yaliyohitimishwa rasmi jana, amekutana na kuzungumza na kampuni moja ya Zimbabwe ambayo imeonesha utayari wa kuwa msambazaji wa viatu wanavyozalisha. Wakati huo huo, kiwanda hicho kimefunga maduka yake, badala yake, kazi ya uuzaji viatu itafanywa na mawakala. Buyaga alisema walikuwa na maduka Dar es Salaam, Kahama, Mwanza, Mbeya, Arusha lakini sasa yamebaki mawili yaliyoko Mnazi Mmoja na Msimbazi, Dar es Salaam.  <topic>: kitaifa 